CELEX: 62009TN0277
Language: el
Date: 2009-07-16 00:00:00
Title: Υπόθεση T-277/09: Προσφυγή της 16ης Ιουλίου 2009 — Trasys κατά Επιτροπής

10.10.2009   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 244/5
            
         Προσφυγή της 16ης Ιουλίου 2009 — Trasys κατά Επιτροπής
   (Υπόθεση T-277/09)
   2009/C 244/08
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: Trasys (Woluwe-Saint-Lambert, Βέλγιο) (εκπρόσωποι: M. Martens και P. Hermant, δικηγόροι)
   
      Καθής: Επιτροπή των Ευρωπαϊκών Κοινοτήτων
   
      Αιτήματα της προσφεύγουσας
   
   Η προσφεύγουσα ζητεί από το Πρωτοδικείο:
   
               —
            
            
               να ακυρώσει την απόφαση της Επιτροπής, κοινοποιηθείσα στην προσφεύγουσα με έγγραφο της 9ης Ιουνίου 2009, με την οποία το θεσμικό αυτό όργανο απέρριψε την προσφορά της προσφεύγουσας για τις ενότητες C και Ε στο πλαίσιο της υπ’ αριθ. 10017 προκήρυξης διαγωνισμού για την υποβολή προσφορών και ανέθεσε την εκτέλεση της σύμβασης στον επιτυχόντα υποψήφιο·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως
   
   Στην παρούσα υπόθεση, η προσφεύγουσα ζητεί την ακύρωση των αποφάσεων της καθής, αφενός, να απορρίψει την προσφορά την οποία η προσφεύγουσα υπέβαλε για τις ενότητες C και Ε ανταποκρινόμενη στην πρόσκληση υποβολής προσφορών για την παροχή υποστήριξης στην Υπηρεσία Εκδόσεων και στη μονάδα της CORDIS όσον αφορά την παροχή υπηρεσιών εκδόσεων και επικοινωνιών (1) και, αφετέρου, να αναθέσει την εκτέλεση της σύμβασης στον επιτυχόντα υποψήφιο.
   Προς στήριξη των αιτημάτων της, η προσφεύγουσα προβάλλει τέσσερις λόγους ακυρώσεως.
   Πρώτον, η προσφεύγουσα ισχυρίζεται ότι η καθής παραβίασε την αρχή της διαφάνειας που καθιερώνουν τα άρθρα 100 και 89, παράγραφος 1, του δημοσιονομικού κανονισμού (2), στο μέτρο που περιόρισε αδικαιολόγητα την πρόσβαση σε ουσιώδεις πληροφορίες στερώντας, κατά συνέπεια, από την προσφεύγουσα τη δυνατότητα να κατανοήσει ορθώς τη χρησιμοποιούμενη μέθοδο για την αξιολόγηση των προσφορών και τους λόγους για τους οποίους η δική της προσφορά απορρίφθηκε.
   Δεύτερον, η προσφεύγουσα υποστηρίζει ότι για την αξιολόγηση της προσφοράς της χρησιμοποιήθηκε μέθοδος που αντίκειται στις αρχές του άρθρου 89, παράγραφος 1 του δημοσιονομικού κανονισμού, όπως είναι η αρχή της ίσης μεταχειρίσεως και η αρχή της διαφάνειας.
   Τρίτον, η προσφεύγουσα προβάλλει το επιχείρημα ότι οι όροι που περιλαμβάνονται στη συγγραφή υποχρεώσεων δεν είναι επαρκώς σαφείς και ότι η αναθέτουσα αρχή παρέσχε τις τελευταίες διευκρινίσεις με μεγάλη καθυστέρηση, με αποτέλεσμα η προσφεύγουσα να αδυνατεί, αφενός, να προετοιμάσει την προσφορά της και, αφετέρου, να λάβει υπόψη της τη μέθοδο αξιολόγησης των προσφορών.
   Τέταρτον, η προσφεύγουσα υποστηρίζει ότι η εκ μέρους της αναθέτουσας αρχής αξιολόγηση της προσφοράς της δεν στηρίχτηκε σε εύλογα κριτήρια ενώ ήταν αντίθετη προς την αρχή της αναλογικότητας, πράγμα που οδήγησε στα σφάλματα εκτιμήσεως που ενέχει η τελική απόφαση.
   
      (1)  ΕΕ 2008/S 242-321376.
   
      (2)  Κανονισμός (ΕΚ, Ευρατόμ) 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ 2002, L 248, σ. 1).